b'\n_START_ARTICLE_\nDort (auto)\n_START_SECTION_\nDurant-Dort Carriage Co.\n_START_PARAGRAPH_\nYhti\xc3\xb6n syntyyn vaikutti kaksi amerikkalaisen vaunuteollisuuden ja varhaisen autoteollisuuden pioneeri\xc3\xa4, General Motors Companyn ja Chevrolet-automerkin syntyyn vaikuttanut William C. Durant ja h\xc3\xa4nen liiketoverinsa Josiah Dallas Dort._NEWLINE_J.Dallas Dort syntyi Michiganin Inksteriss\xc3\xa4 vuonna 1861. 24-vuotiaana h\xc3\xa4n ty\xc3\xb6skenteli Flintin kaupungissa sijainneessa rautakaupassa. Kohtalo oli jo hieman aiemmin saattanut h\xc3\xa4net yhteen saman ik\xc3\xa4isen Billy Durantin kanssa._NEWLINE_Vaunuja ja rattaita valmistaneen Durant-Dort Carriage Companyn alkuvaiheet sijoittuvat vuoteen 1886, kun Billy Durant sai koeajon yst\xc3\xa4v\xc3\xa4ns\xc3\xa4 jousivaimennetuilla rattailla. H\xc3\xa4neen teki vaikutuksen vaunujen tasainen kyyti ja yhdess\xc3\xa4 Dallas Dortin kanssa he ostivat niit\xc3\xa4 valmistaneelta Coldwater Road Cart Company -yhti\xc3\xb6lt\xc3\xa4 rattaiden valmistusoikeudet ja niiden patentit. Samana vuonna he perustivat silloiseen asuinkaupunkiinsa Flint Road Cart Companyn. Dort toimi yhti\xc3\xb6n johdossa ja hoiti tuotannollisen ja hallinnollisen puolen, Durantin vastatessa myynnist\xc3\xa4 ja markkinoinnista. Yhti\xc3\xb6n ensimm\xc3\xa4inen toimisto sijaitsi Durantin vakuutusyhti\xc3\xb6n toimiston yhteydess\xc3\xa4, Flintin keskustassa. Rattaiden valmistusta varten yhti\xc3\xb6 vuokrasi entiset Flint Woolen Mills -yhti\xc3\xb6n kehr\xc3\xa4\xc3\xa4m\xc3\xb6- ja kutomotilat. Ensimm\xc3\xa4isen toimintavuotensa aikana yhti\xc3\xb6 myi 4000 kappaletta rattaita, ja suunta oli yl\xc3\xb6sp\xc3\xa4in. Durantin ideoimana yhti\xc3\xb6 laajeni, hankkien omistukseensa tyt\xc3\xa4ryhti\xc3\xb6it\xc3\xa4, jotka vaunujen tuotannon lis\xc3\xa4ksi valmistivat niiss\xc3\xa4 tarvittavia komponenttej\xc3\xa4._NEWLINE_Vuonna 1895 Flint Road Cart muutti nimekseen Durant-Dort Carriage Company. Vuosisadan vaihteessa Durant-Dort oli Yhdysvaltain suurin hevosvetoisten ajoneuvojen valmistaja ja yhti\xc3\xb6n tuotannon huippuvuotena 1906, se valmisti 56\xc2\xa0000 k\xc3\xa4rry\xc3\xa4, ratasta ja vaunua. Durant-Dortin omistuksessa oli Flintin tehtaiden lis\xc3\xa4ksi my\xc3\xb6s muita kokoonpanotehtaita Michiganissa, Georgiassa sek\xc3\xa4 rajan toisella puolen, Kanadassa. Tuotannon tukena yhti\xc3\xb6 omisti mets\xc3\xa4talousmaata, sahalaitoksia sek\xc3\xa4 erilaisia vaunujen valmistuksessa tarvittavia komponentteja, kuten py\xc3\xb6ri\xc3\xa4, akseleita, erilaisia metalliosia ja maaleja, valmistaneita laitoksia.\n_START_SECTION_\nAutonvalmistuksen pioneereja\n_START_PARAGRAPH_\nDurantin ja Dortin lis\xc3\xa4ksi Durant-Dort Carriage Companyssa ty\xc3\xb6skenteli useita amerikkalaisen autoteollisuuden tulevia vaikuttajia._NEWLINE_Alexander Brownell Cullen Hardy (A.B.C. Hardy) aloitti ty\xc3\xb6nteon yhti\xc3\xb6ss\xc3\xa4 vuonna 1889. Vuonna 1895 h\xc3\xa4n vastasi yhti\xc3\xb6n edullisten Diamond-rattaiden tuotannosta. Vuonna 1898 Dallas Dort otti kahden vuoden mittaisen virkavapaan Durant-Dortin johtajan toimesta ja Hardy astui h\xc3\xa4nen tilalleen. Dortin palattua ty\xc3\xb6p\xc3\xb6yt\xc3\xa4ns\xc3\xa4 \xc3\xa4\xc3\xa4reen vuonna 1900, oli Hardyn vuoro ottaa virkavapaata. Tuona aikana h\xc3\xa4n kierteli ymp\xc3\xa4ri Eurooppaa ja tutustui automobiilien valmistukseen. Palattuaan kotimaahansa h\xc3\xa4n kertoi n\xc3\xa4kemist\xc3\xa4\xc3\xa4n ihmeellisist\xc3\xa4 asioista ja ehdotti Billy Durantille automobiilien valmistuksen aloittamista. Durant ei kuitenkaan tuolloin ollut innostunut autoista, joten Hardy p\xc3\xa4\xc3\xa4tti yritt\xc3\xa4\xc3\xa4 yksin ja perusti Flint Automobile Companyn, Flintin ensimm\xc3\xa4isen autotehtaan, vuonna 1901. Yhti\xc3\xb6n Runabout ei kuitenkaan menestynyt edullisempaa Oldsmobilea vastaan ja Flint Automobile Company lopetti toimintansa vuonna 1903. Hardy palasi takaisin Durant-Dortille ja sit\xc3\xa4 kautta edelleen General Motorsin johtajistoon._NEWLINE_Charles W. Nash aloitti ty\xc3\xb6ntekij\xc3\xa4n\xc3\xa4 Durant-Dortin istuimien pehmusteita valmistavalla osastolla vuonna 1891, yleten t\xc3\xa4st\xc3\xa4 ensin ty\xc3\xb6njohtajaksi ja vuonna 1898 tehtaanjohtajaksi. Vuonna 1900 Nash nimitettiin Dort-Durantin johtokuntaan ja siin\xc3\xa4 toimessa h\xc3\xa4n oli vuoteen 1913 asti. Vuonna 1910 Nash nimitettiin Billy Durantin tilalle General Motorsin johtoon, jossa asemassa h\xc3\xa4n toimi vuoteen 1916, jolloin Durant raivasi tiens\xc3\xa4 takaisin. Saatuaan l\xc3\xa4ht\xc3\xb6passit GM:lt\xc3\xa4 h\xc3\xa4n osti Thomas B. Jeffery Companyn, jonka nimeksi muutettiin vuonna 1917 Nash Motors._NEWLINE_David Dunbar Buick oli perustanut Buick Motor Companyn, detroitilaisen teollisuusmiehen ja autojenvalmistuksen pioneerin Benjamin Briscoen taloudellisella tuella. Vuonna 1904 Buick Motor Co. oli kuitenkin taloudellisesti huonossa jamassa ja t\xc3\xa4ll\xc3\xb6in William Durant astui mukaan kuvioihin. H\xc3\xa4n k\xc3\xa4ytti sek\xc3\xa4 omia varojaan ett\xc3\xa4 Durant-Dortin vakaata taloutta hyv\xc3\xa4kseen ja osti yhti\xc3\xb6n.  David Buick, joka oli jo ennest\xc3\xa4\xc3\xa4n v\xc3\xa4hemmist\xc3\xb6osakas nime\xc3\xa4\xc3\xa4n kantavassa yhti\xc3\xb6ss\xc3\xa4, sai pit\xc3\xa4\xc3\xa4 yhden Buick Motor Companyn osakkeen ja William Durant palkkasi h\xc3\xa4net yhti\xc3\xb6\xc3\xb6n ty\xc3\xb6ntekij\xc3\xa4ksi. Vuonna 1906 Durant osti Buickin osuuden yhti\xc3\xb6st\xc3\xa4, josta oli tuleva General Motorsin peruskivi.\n_START_SECTION_\nDort Motor Company\n_START_PARAGRAPH_\nVuonna 1914 Billy Durant myi osuutensa Durant-Dort Carriage Companysta ja Dort j\xc3\xa4i hoitamaan yhti\xc3\xb6n johtoa yksin. Yhti\xc3\xb6n nimeksi muutettiin Dort Motor Company, n\xc3\xa4in se kuvasi paremmin yhti\xc3\xb6n suuntaa moottoroitujen ajoneuvojen valmistukseen. Dort Motor Co. aloitti autojen valmistuksen vuonna 1915 Michiganin Flintiss\xc3\xa4 ja samana vuonna kanadalainen vaunujen valmistaja William Gray & Sons Company Ltd. alkoi valmistaa yhti\xc3\xb6n autoja lisenssill\xc3\xa4, nimell\xc3\xa4 Gray-Dort. Durant-Dort Carriage Co. oli tosin jo vuonna 1912 valmistanut kaksi kuormavaunua, 1600 paunan (726\xc2\xa0kg) kantavuudella olleen nelisylinterisen mallin ja pienemm\xc3\xa4n kaksisylinterisen, jonka kantavuus oli 1000 paunaa (454\xc2\xa0kg). Dort sai merkkin\xc3\xa4 pohjois-Amerikan kasvavilla markkinoilla maineen keskihintaisena ja luotettavana autona ja se myi heti ensimm\xc3\xa4isen\xc3\xa4 valmistusvuotenaan 9000 autoa. Paras vuosi myynnin kannalta oli 1920, jolloin tehtaalta valmistui 30\xc2\xa0000 autoa. Aikakaudelle tyypillisesti korimalleina oli avonaiset touring ja roadster._NEWLINE_Vuonna 1925 J. Dallas Dort, jolla ei ollut j\xc3\xa4lkel\xc3\xa4isi\xc3\xa4 eik\xc3\xa4 ty\xc3\xb6llens\xc3\xa4 jatkajaa, ilmoitti ett\xc3\xa4 yhti\xc3\xb6 lopettaa toimintansa. Vaikka valmistajien v\xc3\xa4linen kilpailu oli koventunut, t\xc3\xa4m\xc3\xa4 ei tapahtunut mitenk\xc3\xa4\xc3\xa4n taloudellisten- tai muiden ulkoap\xc3\xa4in vaikuttavien seikkojen takia. Yhti\xc3\xb6 oli toiminta-aikanaan valmistanut liki 100\xc2\xa0000 autoa, se on enemm\xc3\xa4n kuin moni nimelt\xc3\xa4\xc3\xa4n tunnetumpi valmistaja oli vastaavassa ajassa saanut aikaan. Toukokuun 17. vuonna 1925 J. Dort oli pelaamassa golfia, kun h\xc3\xa4nen syd\xc3\xa4mens\xc3\xa4 petti ja h\xc3\xa4n menehtyi.'